钦定古今图书集成/理学汇编/学行典/第244卷 > 王汴
## 钦定古今图书集成/理学汇编/学行典/第244卷 > 王汴

按《嘉定县志》：“王汴，号震峰，御史王英弟芬之裔也。好
施予，亲故贫不能葬，婚不能娶，穷不能举火者，咸赖
之。邑有大兴革及民闲疾苦，县大夫必以询，有不便
于民者必力争。凡永折官布，俱以身任。自东门至六
都，苦于徒涉，石梁相接，皆其建也。某直指乘舟巡吴
淞，以桥卑，立毁之。民苦不便，捐金一千两修复，名曰
‘马桥’。”今出城东门，巍然雄峙者是已。亲族有负债及
欠国赋欲逃避者，数出金代偿之。万历三十六年岁
饥，蠲粟为一邑倡。上官旌之，辞不受。子绳爵，有高行，
坐卧一小楼，以读书自娱。孙泰际，癸未进士。曾孙霖
汝，己卯举于乡；楫汝，辛卯登贤书。